ছেলেবেলায় ১লা এপ্রিল এগিয়ে এলেই তক্কে তক্কে থাকতাম, কেউ বোকা না বানাতে পারে। হয়তো সারাদিন বেশ তরতরিয়ে উতরে গেলাম, রাত্তিরে ঘুমুতে যাবার আগে নিয়মমাফিক টয়লেট পর্ব চুকাবো বলে ঢুকেছি, পেছন থেকে ভাইয়ের বাজখাঁই চীৎকার, ‘ছোড়দি, আরশুলা!’ ব‍্যস্, আর যায় কোথা – ‘নাচো না কথাকলি, নাচো কত্থক/ মণিপুরী কুচিপুড়ি দেখে যাবে লোক’। বোকা বনে মুখ চুমড়ে থাকতাম, সহ‍্য করতাম ভাইয়ের হো হো হাসির বেয়াড়াপনা!